**АНОТАЦИЯ**

**Модул „Обществен ред и сигурност“ дистанционна форма на обучение**

 Уважаеми Участници,

 Имаме удоволствието да Ви приветстваме с „Добре дошли“ в модул за дистанционно обучение „Обществен ред и сигурност“. Преди да започнете своето обучение, моля внимателно да прочетете настоящата анотация, която ще Ви въведе модула и даде напътствия за успешно протичане и приключване на дистанционния курс на обучение. Тук може да намерите необходимата Ви информация, така че да се ориентирате в съдържанието на обучителния модул и успешно да осъществите всички дейности, включени в него.

 ***Целевата група***, за която е предназначен модул „Обществен ред и сигурност“ са ресорни зам.-кметове и общински служители, работещи в областта на обществения ред и сигурността, във всички 265 общини в Република България. Използваните в обучителния модул педагогически методи и представените учебни материали са напълно съобразени със специфичните изисквания на целевата група и са изготвени със съдействие на Ваши колеги, работещи в областта на сигурността и обществения ред. Учебното съдържание е апробирано в хода на присъствените обучения, като са направени редица подобрения, съобразени с практическите проблеми и мнението на потребителите. Материалите са адаптирани към спецификите на дистанционната форма на обучение със стремежа да отговарят в най-голяма степен на Вашите очаквания.

 ***Основната цел*** на настоящия модул за дистанционно обучение е да бъдат придобити нови и осъвременени притежаваните знания по въпросите на сигурност и обществения ред в общините на територията на Република България. Тази цел ще бъде постигната, като посредством усвояване на представеното учебно съдържание бъдат изградени умения за самостоятелен анализ и оценка на обуславящите сигурността фактори и бъдат изградени способности за вземане на законосъобразни решения при решаване на съществуващите и възникващи проблеми в тази област.

 Очакваните резултати след успешното Ви приключване на обучението се изразяват в притежаването на следните способности за решаване на практически задачи:

1. Познавате и законосъобразно да прилагате националната и местната нормативна уредба, касаеща опазването на обществения ред и сигурността на общинско ниво.
2. Успешно да организирате и осъществявате взаимодействие със структурите на МВР и други местни структури на централната власт, да провеждате превантивна дейност по отношение опазване на обществения ред и сигурността в общината.
3. Познавате възможностите и законовите изисквания при изграждане на видеонаблюдение в общините, потенциалните източници за тяхното финансиране, както и експертно да подпомагате процеса на тяхното реализиране и експлоатация.
4. Познавате националната стратегия и нормативната уредба, отнасяща се към управлението и организацията на пътната безопасност в страната и притежавате умения да предлагате и вземате решения, свързани с пътната безопасност.

***Приблизително време***, необходимо за усвояването на целия обучителен модул е 8 дена.

***Съдържанието*** на обучителния модул е съобразено с потребностите на общините, като в него са намерили място 4 (четири) теми, засягащи основни въпроси в дейността на служителите, ангажирани с общинската сигурност:

Тема 1: Нормативна уредба на национално и местно ниво. Добри практики и допускани слабости.

Темата съдържа следните подтеми:

* Правомощия в ЗМСМА и ЗМВР на районните кметове и кметовете на кметства по опазване на обществения ред.
* Закон за МВР и възможности за създаване на звена „Общинска полиция“.
* Наредба за дейността на звената „Общинска полиция“.
* Добри практики и допускани слабости.

 Тема 2: Опазване на общинската собственост и селскостопанската продукция. Превенция на битовата престъпност. Взаимодействие между общината и териториалните структури на МВР. Дейност на Комисиите за обществен ред и сигурност. Ангажиране на други компетентни институции и гражданския сектор.

Темата съдържа следните подтеми:

* Опазване на общинската собственост и селскостопанската продукция
* Превенция на битовата престъпност
* Взаимодействие между общината и териториалните структури на МВР
* Дейност на Комисиите за обществен ред и сигурност. Ангажиране на други компетентни институции и гражданския сектор

Тема 3: Значение на видеонаблюдението и други технически средства при опазване на обществения ред, охрана на общинското имущество. Възможности за финансиране.

Темата съдържа следните подтеми:

• Нормативна уредба и изисквания за изграждане и използване на системи за видеонаблюдение.

• Осигуряване правата на човека при експлоатация на системи за видеонаблюдение.

• Възможности за финансиране изграждането на система за видеонаблюдение.

Тема 4: Безопасност на движението в населените места – организация на движението и контрол, съобразно общинските правомощия.

Темата съдържа следните подтеми:

* Нормативна уредба и организационни основи на пътната безопасност.
* Правомощия на общините за осигуряване безопасността на движение по пътищата.

***Материалите за самоподготовка*** към всеки обучителен модул включва следното:

1. Основен материал – материалът е самостоятелно обособен, по всяка от посочените по-горе теми и се състои от заглавие, цел, съдържание и лекционен текст, структуриран по всяка подтема, насоки към практически упражнения и казуси. Препоръчваме при подготовката Ви по модула да спазвате изложената последователност, като се запознавате с лекционния материал, допълнителните материали за самоподготвка и отделите време за решаване на казусите и упражненията, като едва тогава пристъпите към решаване на контролните тестове. Спазването на тези правила ще осигури ефективността на учебния процес, който провеждате.
2. Презентация - към всяка тема има съответна презентация, която илюстрира и представя основното й съдържанието.
3. Казуси и упражнения - към някой от подтемите има казуси и упражнения. При решаване на казусите и упражненията трябва да спазвате точно инструкциите към тях, написани в основния текст на лекционния материал. За някой от тях може да бъдете препратени към помощните материали за практическа и самостоятелна работа, които също са приложени към настоящия обучителен пакет. Не пропускайте да се упражнявате и да участвате в решаването на казусите и упражненията. Те в най-голяма степен затвърждават вашите знания и изграждат умения за аналитично мислене и творческо прилагане на наученото.
4. Задължителни и допълнителни учебни ресурси – учебните ресурси за задължителни, такива които задълбочават вашите знания от наученото от лекционния материал и допълнителни, които разширяват познанията ви, в същата или близка тема на изучаваната.
5. Дискусионни въпроси – във форума към платформата за дистанционно обучение има заложени не по-малко от четири теми за дискусия, които може да коментирате с други участници в дистанционното обучение. Не пропускайте да се включите във форума, тъй като чрез него може да обмените идеи, виждания по изучаваните тези с ваши колеги от цялата страна.
6. Кратък тест с контролни въпроси – към всяка тема има контролен тест за проверка на Вашите знания. Той е от затворен тип, съдържа 6 въпроса, като на всеки въпрос е предоставена възможност да изберете един, измежду четири възможни отговора. Не забравяте, че само един отговор е верен, ако два или повече отговора ви се струват верни, за верен ще бъде признат този, който е по-пълен и изчерпателен.
7. Заключителен тест – този тест има за цел да провери придобитите от Вас знания. Тестът съдържа 20 въпроса, като всеки въпрос има четири възможни отговора. Верен може да бъде само един отговор. За всеки верен отговор получавате точки. **За успешно решен тест се приема този, при който са събрани не по-малко от 80 точки, при максимално възможни 100 точки.** За всеки верен отговор от първите пет въпроса ще получите по 4 точки, за всеки верен отговор на следващите десет въпроса ще получите 5 точки, а за всеки верен отговор на последните пет въпроса ще получите 6 точки. Въпросите, които носят по 5 и 6 точки са с по-голяма сложност, което определя тяхната по-голяма тежест в общата оценка.

За успешното преминаване на курса на обучение изучавайте темите в последователността, в която са предложени. Стремете се да се съобразявате с препоръчаното време и в никакъв случай не разчитайте, че само лекционния материал е достатъчен – използвайте всички други предложени педагогически форми – казуси, упражнения, форум с дискусии и др. При изучаване на всяка от темите спазвайте последователността на изложените в нея подтеми и съпътстващите ги обучителни дейности. Упражнявайте се с контролните тестове, а при неуспех, най-добре е отново и по-задълбочено да обърнете внимание на учебния материал.

Нашия екип Ви пожелава успех в обучението. Не забравяте, че постоянството и целенасочеността във вашето обучение е гаранция за неговия краен успех!